b"\n_START_ARTICLE_\nMohuras\n_START_PARAGRAPH_\nMohuras, muchras\xc2\xa0\xe2\x80\x93 auksin\xc4\x97 moneta, anks\xc4\x8diau kaldinta Indijos regione (Brit\xc5\xb3 Indija, Mogol\xc5\xb3 imperija, Nepalas, Afganistanas), kuri paprastai b\xc5\xabdavo lygi 15 sidabrini\xc5\xb3 rupij\xc5\xb3._NEWLINE_Brit\xc5\xb3 Indijoje paskutin\xc4\xaf kart\xc4\x85 kaldinta 1918\xc2\xa0m., bet kai kurios kunigaik\xc5\xa1tyst\xc4\x97s juos kaldino, kol buvo \xc4\xafjungtos \xc4\xaf Indijos sud\xc4\x97t\xc4\xaf._NEWLINE_Brit\xc5\xb3 Indijoje buvo kaldinamo 2/3 mohuro (10 rupij\xc5\xb3) ir 1/3 mohuro (5 rupij\xc5\xb3) monetos, o kai kurios kunigaik\xc5\xa1tyst\xc4\x97s kaldino ir 1/2 mohuro (7 rupijos ir 8 anos) monetas._NEWLINE_\xc5\xbdod\xc4\xaf mohuras savo trumpo valdymo metu (1540\xe2\x80\x931545\xc2\xa0m.) \xc4\xafved\xc4\x97 \xc5\xa0ir \xc5\xa0ahas S\xc5\xabris (angl. Sher Shah Suri), \xc5\xa1iuo \xc5\xbeod\xc5\xbeiu vadino 169 gran\xc5\xb3 mas\xc4\x97s aukso monetas. Jis taip pat \xc4\x97m\xc4\x97 leisti varines monetas damus (angl. dam) ir sidabrines rupijas, kurios sv\xc4\x97r\xc4\x97 178 granus._NEWLINE__NEWLINE_V\xc4\x97liau Mogol\xc5\xb3 imperatoriai standartizavo savo monet\xc5\xb3 trimetalizm\xc4\x85 visame Indostane, kad sutvirtint\xc5\xb3 pinig\xc5\xb3 sistem\xc4\x85.\n_START_SECTION_\nDid\xc5\xbei\xc5\xb3j\xc5\xb3 mogol\xc5\xb3 mohurai\n_START_PARAGRAPH_\nPirmuosius mohurus i\xc5\xa1leido Akbaras 1562\xc2\xa0m. Mohur\xc5\xb3 auksas b\xc5\xabdavo 980 prabos ar geresnis, mas\xc4\x97 buvo apie 11 g. Mohurai paprastai buvo skritulio formos, re\xc4\x8diau\xc2\xa0\xe2\x80\x93 keturkampiai. Dalis mohur\xc5\xb3 buvo musulmoni\xc5\xa1ki\xc2\xa0\xe2\x80\x93 juose nebuvo vaizd\xc5\xb3, jie buvo tik su ornamentais ir u\xc5\xbera\xc5\xa1ais. Nuo Aurangzebo laik\xc5\xb3 (1658\xe2\x80\x931707) mohuruose b\xc5\xabdavo i\xc5\xa1kalama i\xc5\xa1leidimo data._NEWLINE_Kaldino ir kitokio nominalo mohurus, pvz., 100, 50, 25, 20, 12, 10, 5, 4, 2, 1 mohur\xc5\xb3 monetas., taip pat 1/2, 1/4, 1/5, 1/8, 1/16, 1/32 mohurai. Rupijos su nominalais nuo 10 iki 100 rupij\xc5\xb3 buvo pa\xc5\xa1ven\xc4\x8diami \xc4\xafvairiems \xc4\xafvykiams._NEWLINE__NEWLINE_Tuo metu mohuras buvo lygus 10 rupij\xc5\xb3._NEWLINE_Nusmukus Did\xc5\xbei\xc5\xb3j\xc5\xb3 mogol\xc5\xb3 valstyb\xc4\x97s galiai daug Indijos valdov\xc5\xb3 \xc4\x97m\xc4\x97 kaldinti nuosavus mohurus. Pvz., Asamas XVI\xe2\x80\x93XIX a. kaldino savu a\xc5\xa1tuonkampio formos mohurus.\n_START_SECTION_\nNepalo mohurai\n_START_PARAGRAPH_\nNepalo mohurai buvo kaldinami i\xc5\xa1 sidabro, pirmieji (1566\xc2\xa0m.) sv\xc4\x97r\xc4\x97 apie 5,6 g._NEWLINE_Nuo 1750\xc2\xa0m. \xc4\x97m\xc4\x97 kaldinti ir auksinius mohurus, kuri\xc5\xb3 mas\xc4\x97 irgi buvo 5,6 g. Nominalai buvo 1/128, 1/64, 1/32, 1/16, 1/8, 1/4 ir 1/2 mohuro bei 1,5 ir 2 mohur\xc5\xb3.\n_START_SECTION_\nBrit\xc5\xb3 Indijos mohurai\n_START_PARAGRAPH_\n1765\xc2\xa0m. Brit\xc5\xb3 Ryt\xc5\xb3 Indijos kompanija \xc4\x97m\xc4\x97 kaldinti nuosavus auksinius mohurus. 1835\xc2\xa0m. mohurai buvo suvienodinti, j\xc5\xb3 averse imtas kaldinti Anglijos karaliaus portretas. Tuometinis mohuras sv\xc4\x97r\xc4\x97 11,664 g, jame buvo 10,692 g gryno aukso\xc2\xa0\xe2\x80\x93 tai yra, jis mase atitiko rupij\xc4\x85, tod\xc4\x97l j\xc4\xaf da\xc5\xbenai vadino auksine rupija. 1 auksin\xc4\x97 rupija buvo prilyginta 15 sidabrini\xc5\xb3 rupij\xc5\xb3._NEWLINE_Nuo 1870\xc2\xa0m. \xc4\x97m\xc4\x97 kaldinti auksines monetas, kuri\xc5\xb3 nominalai buvo 30, 15, 10 ir 5 rupijos (t. y., 2, 1, 2/3 ir 1/3 mohuro). Paskutin\xc4\x97s auksin\xc4\x97s monetos Brit\xc5\xb3 Indijoje buvo nukaldintos 1918\xc2\xa0m.\n_START_SECTION_\nEtimologija\n_START_PARAGRAPH_\n\xc5\xbdodis mohur ar mohor kil\xc4\x99s i\xc5\xa1 sanskrito skr. mudra 'simbolis; antspaudas; \xc5\xbeiedas (pir\xc5\xa1to)'. Senov\xc4\x97je dokumentus ir aktus u\xc5\xbeantspauduodavo \xc5\xbeiedo atspaudu va\xc5\xa1ke ar ra\xc5\xa1aliniu atspaudu."